SCC สัญญาณฟื้นตัว..!
ในช่วง 2 ปีที่ผ่านมา งบของบริษัท ปูนซิเมนต์ไทย จำกัด (มหาชน) หรือ SCC กำไรหดตัวอย่างเห็นได้ชัด...จากปี 2560 ที่เคยมีกำไรสูงถึง 55,041 ล้านบาท มาปี 2561 กำไรลดลงเหลือ 44,748 ล้านบาท และปี 2562 กำไรเหลือแค่ 32,014 ล้านบาท
2 ส.ค. 2563

สำนักข่าวรัชดา
ในช่วง 2 ปีที่ผ่านมา งบของบริษัท ปูนซิเมนต์ไทย จำกัด (มหาชน) หรือ SCC กำไรหดตัวอย่างเห็นได้ชัด…จากปี 2560 ที่เคยมีกำไรสูงถึง 55,041 ล้านบาท มาปี 2561 กำไรลดลงเหลือ 44,748 ล้านบาท และปี 2562 กำไรเหลือแค่ 32,014 ล้านบาท
สร้างความผิดหวังให้กับนักลงทุนเป็นอย่างมาก…
ปมเหตุก็มาจากธุรกิจปิโตรเคมีซึ่งมีสัดส่วนรายได้สูง เคยเป็นทัพหน้าปั๊มกำไรมาโดยตลอดเริ่มแรงตก…ไม่สามารถทำหน้าที่ได้เหมือนเก่า ทำให้งบ SCC ช่วงระยะหลังมานี้ดูขี้ริ้วขี้เหร่ ไม่อลังการเหมือนแต่ก่อน…
แถมประเดิมไตรมาสแรกปีนี้ก็ไม่ดีสักเท่าไหร่ ทำกำไรหล่นหายไปถึง 40% อยู่ที่ 6,971 ล้านบาทเท่านั้น…
ทำเอานักลงทุนเกิดอาการใจบางไปตาม ๆ กัน..!!
แต่สถานการณ์เริ่มดีขึ้น เมื่องบไตรมาส 2 SCC โชว์กำไร 9,384 ล้านบาท เพิ่มขึ้น 33% จากช่วงเดียวกันของปีก่อนอยู่ที่ 7,043 ล้านบาท ซึ่งเป็นตัวเลขที่ดีกว่าที่คาดกันไว้…
หากดู 3 โครงสร้างรายได้และกำไรจะเห็นสัญญาณการฟื้นตัวที่ชัดเจน…
เริ่มจากธุรกิจปิโตรเคมีที่ถือเป็นตัวชูโรง แม้รายได้ลดลง 24% อยู่ที่ 34,758 ล้านบาท แต่ EBITDA ก็โต อยู่ที่ 9,820 ล้านบาท เพิ่มขึ้น 24% ส่วน EBITDA Margins เพิ่มขึ้นจาก 9% ในไตรมาส 2/2562 มาอยู่ที่ 20% ทำให้กำไรบรรทัดสุดท้ายดูดีอยู่ที่ 4,564 ล้านบาท เพิ่มขึ้น 23%
อีกธุรกิจหลัก…ธุรกิจซีเมนต์และผลิตภัณฑ์ก่อสร้างก็เริ่มสัญญาณดี แม้ยอดขายลดลง 7% อยู่ที่ 42,506 ล้านบาท แต่ EBITDA โต 13% อยู่ที่ 6,001 ล้านบาท ส่วน EBITDA Margins อยู่ที่ 13% เพิ่มขึ้นจากไตรมาส 2/2562 ซึ่งอยู่ที่ 11% ด้านกำไรสุทธิเพิ่มขึ้นถึง 211% อยู่ที่ 1,944 ล้านบาท
ส่วนธุรกิจแพ็กเกจจิ้ง ก็ดีเสมอต้นเสมอปลาย…มีรายได้ 21,636 ล้านบาท เพิ่มขึ้น 6% EBITDA อยู่ที่ 3,963 ล้านบาท เพิ่มขึ้น 19% ส่วน EBITDA Margins เพิ่มขึ้นจาก 16% ในไตรมาส 2/2562 มาอยู่ที่ 20% หนุนให้กำไรสุทธิเพิ่มขึ้น 94% อยู่ที่ 1,904 ล้านบาท
เท่ากับว่า ธุรกิจปิโตรเคมีและธุรกิจซีเมนต์และผลิตภัณฑ์ก่อสร้าง จากเดิมที่เป็นตัวถ่วง กลายเป็นตัวเสริมที่จะช่วยหนุนให้งบ SCC ในปีนี้ไม่ขี้เหร่จนเกินไป…
แหม๊…ค่อยใจชื้นขึ้นมาหน่อย..!!
ที่สำคัญอย่าลืมว่า SCC ยังมีปัจจัยหนุนจากการเตรียมหย่านมลูกคนโต ส่งบริษัท เอสซีจี แพคเกจจิ้ง จำกัด (มหาชน) หรือ SCGP เข้าตลาดหลักทรัพย์ฯ ซึ่งล่าสุดไฟลิ่งได้รับการอนุมัติจากสำนักงานก.ล.ต.เรียบร้อยแล้ว
ซึ่งจะทำให้ SCC มีกระแสเงินสดมาชำระหนี้ระยะสั้น กด D/E ให้ลดลง โดยที่ SCC ไม่ต้องรับภาระในการดูแล SCGP โดยเฉพาะเงินลงทุนอีกต่อไป แต่ SCC ยังสามารถคอนโทรลงบ SCGP ได้ 100% เหมือนเดิม เพราะถือหุ้นไม่น้อยกว่า 70%
ก็ยังมีเรื่องราวดี ๆ รออยู่นะ…
และถึงแม้กำไรจะลด แต่ SCC ยังใจป้ำแจกปันผลตั้ง 5.50 บาท ก็คงพอทำให้ผู้ถือหุ้นมีรอยยิ้มได้บ้าง…
เอาน่า…อย่างน้อย ๆ ก็เห็นสัญญาณการฟื้นตัวแล้วล่ะ…ส่วนจะฟื้นแค่ไหน ก็ต้องติดตามกันต่อไป
หวังแค่ว่า SCC จะไม่ทำตัวเป็นคุณหลอกดาว…หรอกนะ
…อิ อิ อิ…